Page:Balthasar Hübmaier.djvu/398

314 Loth, Loth, ein frumm Gotförchtig man, Got thet jm zwen Engel senden, Hiesz jn ausz Sodom zihen than und solt sich nicht vmbwenden: Alsbald hüb Gott zu regnen an mit schwefel und mit feüre, Dann Gottes wort bleybt ewig stan, kumbt vns allen zu steüre.

David, David, ein küng und herr, ein man nach Gottes willen, Hat angenummen Gottes leer, darumb seyn wort erfüllet: Ausz seinem stamm Got globet an, wolt er geboren werden, Dann Gottes wort bleybt ewig stan jm himel vnd auff erden.

Jesus Christus, Marie son, vom heyligen geyst empfangen, Was all Propheten gsaget hon ist als an jm ergangen: Das hat Got als durch jn gethan, vnd spricht "den solt jr hören!" Dann Gottes wort bleybt ewig stan, den sol wir loben vnd ehren.

Nun hört, nun hört vnd mercket mit fleysz was vns fürter beschreiben Im Testament auff newe weisz, darinn sie thün verleiben, Was vormals ye gesaget ward von Christo vnserm herren: Dann Gottes wort bleybt ewig stan vnd wirt sich allzeyt meren.